**Ministru kabineta rīkojuma projekta** **„****Par valstij dividendēs izmaksājamo valsts sabiedrības ar ierobežotu atbildību „Strenču psihoneiroloģiskā slimnīca” peļņas daļu” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma „Par valsts un pašvaldību kapitāla daļām un kapitālsabiedrībām” 3.panta trešā daļa un Ministru kabineta 2009.gada 15.decembra noteikumu Nr.1471 „Kārtība, kādā tiek noteikta un ieskaitīta valsts budžetā izmaksājamā peļņas daļa par valsts kapitāla izmantošanu” (turpmāk – MK noteikumi Nr.1471) 5.punkts, kas paredz, ka Ministru kabinets pēc kapitāla daļu turētāja priekšlikuma kapitālsabiedrībai var noteikt atšķirīgu dividendēs izmaksājamo peļņas daļu.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts sabiedrība ar ierobežotu atbildību „Strenču psihoneiroloģiskā slimnīca” (turpmāk – kapitālsabiedrība) ir viena no psihiatriskā profila ārstniecības iestādēm Latvijā, kurā tiek sniegta kvalificētā un profesionālā psihiatriskā palīdzība akūtu un hronisku psihisko slimību diagnostikā, ārstēšanā, profilaksē un rehabilitācijā, kā arī tiek veikta pacientu sociālā aprūpe. Saskaņā ar Ministru kabineta 2013.gada 12.jūnija rīkojumu Nr.247 „Par pamatbudžeta apropriācijas pārdali starp Finanšu ministriju un Veselības ministriju”, 2013.gada 4.oktobra rīkojumu Nr.459 „Par pamatbudžeta apropriācijas pārdali 2013.gadā” un 2013.gada 20.decembra rīkojumu Nr.674 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem””, kapitālsabiedrība 2013.gadā saņēma papildu finansējumu veselības aprūpes pakalpojumu pieejamības uzlabošanai un ārstniecības iestāžu infrastruktūras uzturēšanas izdevumu deficīta segšanai.Tomēr salīdzinot ar 2012.gadu, kapitālsabiedrības pamatdarbības neto apgrozījums samazinājies par 1,1%, jo samazinājušies ieņēmumi par sniegtajiem pakalpojumiem maznodrošinātajiem. Kapitālsabiedrības 2013.gada pārskata perioda peļņa pēc nodokļu nomaksas ir LVL 8 584 (EUR 12 213,93). Analizējot kapitālsabiedrības finanšu rādītājus, tie kopumā neliecina par finanšu stabilitāti ilgtermiņā. Kapitālsabiedrības saistību īpatsvars bilancē uz 2013.gada 31.decembri bija 81,4% (kas nozīmē, ka tikai ar 19% finanšu rezervi tiek segts sabiedrības kopējo saistību apmērs) un saistību attiecība pret pašu kapitālu 4,67% (pēc „finanšu sviras” principiem saistībām jābūt ne lielākām kā pašu kapitāls), kas norāda uz augstu finanšu risku. Kopš 2009.gada samazinātais valsts budžeta finansējums veselības aprūpes pakalpojumu nodrošināšanai, kas ārstniecības iestādēm tiek maksāts atbilstoši normatīvajos aktos noteiktajiem tarifiem, pilnībā nekompensē pakalpojumu sniegšanas faktiskās izmaksas, t.sk., preču un pakalpojumu cenu pieaugumu, infrastruktūras uzturēšanas, attīstības un amortizācijas izdevumus un neļauj veidot uzkrājumus valsts galvotā aizdevuma atmaksai. Kapitālsabiedrības bruto peļņas rentabilitātes rādītājs 2011.gadā bija 5,4%, 2012.gadā – 3,5%, 2013.gadā – 2,7%, kas norāda uz to, ka pamatdarbības ieņēmumi ar arvien mazāku rezervi sedz izdevumus, un, saglabājoties šādai tendencei, nespēs nodrošināt pārējo izmaksu segšanu (valsts galvotā aizdevuma saistības, infrastruktūras uzturēšanas un attīstības, kā arī nemateriālo ieguldījumu un pamatlīdzekļu nolietojuma izmaksas), lai ilgtermiņā nodrošinātu pacientiem droša un kvalitatīva pakalpojuma sniegšanu un strādātu bez zaudējumiem. Valsts galvotā aizdevuma summa kapitālsabiedrībai ir EUR 2 680 800. Saskaņā ar valsts galvotā aizdevuma saistību segšanas grafika prognozēm kapitālsabiedrībai 2014.gadā jāuzsāk aizdevuma pamatsummas atmaksu, kas kopumā ar procentu maksājumiem aptuveni varētu būt EUR 153 998 (norādītā summa ir aptuvena, jo tiek piemērota mainīgā EURIBOR likme). Ņemot vērā, ka kapitālsabiedrības apgrozījumu 96% apmērā veido valsts budžeta finansējums, jebkuras negatīvas izmaiņas finanšu plūsmā var būtiski ietekmēt kapitālsabiedrības darbību un veselības aprūpes pakalpojuma sniegšanas nepārtrauktību. Saskaņā ar MK noteikumu Nr.1471 4.2 punktu minimālo dividendēs izmaksājamo peļņas daļu par 2013.pārskata gadu kapitālsabiedrībām, kurās visas kapitāla daļas tieši vai pastarpināti pieder valstij nosaka un aprēķina 90 procentu apmērā no attiecīgās kapitālsabiedrības tīrās peļņas, ja valsts budžeta likumā kārtējam gadam nav noteikts citādi. Kapitālsabiedrībai par 2013.gadu būtu jāieskaita valsts budžetā dividendēs LVL 7 725,60 (EUR 10 992,54).Ja kapitālsabiedrības 2013.gada peļņas daļa tiek ieskaitīta valsts budžetā kā dividendes, pastāv risks, ka palielināsies īstermiņa parādu apjoms piegādātājiem un darbuzņēmējiem un var tikt kavēti maksājumi, kā arī vēl vairāk samazināti finanšu līdzekļi, kas tiek novirzīti infrastruktūras uzturēšanai, nodrošinot tikai minimāli nepieciešamo. Ja kapitālsabiedrības 2013.gada peļņas daļa netiek ieskaitīta valsts budžetā kā dividendes, kapitālsabiedrībai tiek atbrīvoti līdzekļi, kurus var ieguldīt infrastruktūras uzturēšanā vai veidot uzkrājumus, kas esošā valsts budžeta finansējuma veselības aprūpes pakalpojumiem ietvaros praktiski nav iespējams. Lai uzlabotu kapitālsabiedrības valsts apmaksāto veselības aprūpes pakalpojumu sniegšanu, Veselības ministrija, kā kapitāla daļu turētājs, ierosina Ministru kabinetam kapitālsabiedrībai par 2013.gadu valsts budžetā dividendēs izmaksājamo peļņas daļu noteikt 0% apmērā no tīrās peļņas un novirzīt 2013.gadā gūto peļņu EUR 10 992,54 apmērā valsts galvotā aizdevuma saistību izpildes nodrošināšanai, ņemot vērā, ka valsts galvotā aizdevuma izsniegšanas mērķis ir nodrošināt valsts apmaksāto ārstniecības pakalpojumu kvalitāti atbilstoši valsts noteiktajām minimālajām obligātajām prasībām un radīt priekšnoteikumus visaptverošai procesu, rezultātu un darba vides kvalitātes uzlabošanai slimnīcā. |
| 3. | Projekta izstrādē iesaistītās institūcijas | Veselības ministrija |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2014** | Turpmākie trīs gadi (*euro*) |
| **2015** | **2016** | **2017** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: |   |   |   |   |   |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  145 734 105 | -10 993 |  0 |  0 |  0 |
| 1.2. valsts speciālais budžets |  0 |  0 |  0 |  0 |  0 |
| 1.3. pašvaldību budžets |  0 |  0 |  0 |  0 |  0 |
| 2. Budžeta izdevumi: |   |   |   |   |   |
| 2.1. valsts pamatbudžets |  0 |  0 |  0 |  0 |  0 |
| 2.2. valsts speciālais budžets |  0 |  0 |  0 |  0 |  0 |
| 2.3. pašvaldību budžets |  0 |  0 |  0 |  0 |  0 |
| 3. Finansiālā ietekme: |   |   |   |   |   |
| 3.1. valsts pamatbudžets |  145 734 105 | -10 993 |  0 |  0 |  0 |
| 3.2. speciālais budžets |  0 |  0 |  0 |  0 |  0 |
| 3.3. pašvaldību budžets |  0 |  0 |  0 |  0 |  0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  0 |  0 |  0 |  0 |
|  0 |  0 |  0 |  0 |
|  0 |  0 |  0 |  0 |
| 5. Precizēta finansiālā ietekme: | X |  0 |  0 |  0 |  0 |
| 5.1. valsts pamatbudžets |  0 |  0 |  0 |  0 |
| 5.2. speciālais budžets |  0 |  0 |  0 |  0 |
| 5.3. pašvaldību budžets |  0 |  0 |  0 |   |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav attiecināms. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | 2014.gadā valstij piekritīgās dividendes no valsts kapitālsabiedrību peļņas atsevišķi Veselības ministrijas budžetā netiek plānotas, līdz ar to nav iespējams precīzi nodalīt un aizpildīt 2.kolonnu „Saskaņā ar valsts budžetu kārtējam gadam”, tādēļ, lai nodrošinātu informācijas pārskatāmību, 3.kolonnas „Izmaiņas kārtējā gadā, salīdzinot ar budžetu kārtējam gadam” 1.1. un 3.1. ailēs ir norādīta summa, kas atbilst kapitālsabiedrības atbilstoši MK noteikumu Nr.1471 4.2 punktā noteiktajai valstij piekritīgajai peļņas daļai (90% no kapitālsabiedrības tīrās peļņas par 2013.gadu).Ņemot vērā to, ka kapitālsabiedrība 2013.gadā plānoja peļņu tikai LVL 783 (EUR 1 114), tad, plānojot 2014.gada valsts budžeta ieņēmumus, ieņēmumi no kapitālsabiedrības dividenžu nomaksas varēja tikt plānoti tikai EUR 1 003 apmērā. Līdz ar to rīkojuma projekts rada niecīgu ietekmi uz plānotajiem 2014.gada valsts budžeta ieņēmumiem. Ņemot vērā ierobežotos valsts budžeta līdzekļus veselības nozarei, kapitālsabiedrībai par sniegtajiem valsts apmaksātajiem veselības aprūpes pakalpojumiem tiek maksāts atbilstoši normatīvajos aktos noteiktajiem tarifiem, kas pilnībā nekompensē pakalpojumu sniegšanas faktiskās izmaksas, t.sk., preču un pakalpojumu cenu pieaugumu, infrastruktūras uzturēšanas, attīstības un amortizācijas izdevumus. Ārstniecības iestādēm regulāri jāveic izmaksas ierobežojoši pasākumi, lai nodrošinātu nepieciešamo veselības aprūpes pakalpojumu nepārtrauktu sniegšanu, un tikai 2013.gada pēdējos mēnešos saņemtais papildus valsts budžeta finansējums ļāva kapitālsabiedrībai 2013.gadu noslēgt ar neto pelņu LVL 8 584 (EUR 12 213,93) apmērā. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts sabiedrība ar ierobežotu atbildību „Strenču psihoneiroloģiskā slimnīca” |
| 2. | Projekta izpildes ietekme uz pārvaldes funkcijām un institucionālo struktūru.  | Nav |
| 3. | Cita informācija | Nav  |

Anotācijas II, IV, V, VI sadaļa – rīkojuma projekts šīs jomas neskar.

Veselības ministra vietā

Ministru prezidente L.Straujuma

21.10.2014. 14:37

1 215

M.Podvinska

67876109, Marina.Podvinska@vm.gov.lv